題承天心老萬佛閣
作者：吳泳
朝代：宋

paragraphs: 我聞諗禪師，斷薪接繩床。
楊岐初住時，撒雪滿屋堂。
庭松下法子，缾水注道漿。
看來古佛心，不爲屋有亡。
心公自別宗，眼碧髭又霜。
更接十千衆，建此新道場。
梯空插璇題，會海結寶方。
自營不住心，每唱無底囊。
如明珠走盤，如利刀截肪。
以茲衆生故，苦爲諸佛忙。
寥寥一貞境，渺渺萬法航。
泥空竟成著，墮有終是盲。
青燈落簷花，吾道千丈光。